Tarybos Reglamentas (EB) Nr. 1267/95
1995 m. gegužės 29 d.
iš dalies keičiantis Reglamentą (EEB) Nr. 1332/92, nustatantį ypatingas priemones valgomosioms alyvuogėms
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi Reglamente (EEB) Nr. 1332/92 [2] numatyta pagalba bei Bendrijos finansinis indėlis apyvartinio kapitalo, skirto stabilizuoti atsargas, suformavimui, pirmiausia užtikrinant sandėliavimo, kuris yra būtinas tinkamam produkto išleidimui į rinką, finansavimą; kadangi teikiant šią pagalbą kooperatyvai ir jų asociacijos, veikiančios susijusiame sektoriuje, ne ilgiau kaip trejus metus yra laikomi lygiaverčiais gamintojų grupėms arba jų asociacijoms;
kadangi, atsižvelgiant į dabartinę valstybių narių gamintojų situaciją, trejų metų laikotarpis pasirodė nepakankamas, kad visi susiję kooperatyvai ir jų asociacijos galėtų užbaigti persigrupavimą į minėtas gamintojų grupes ar jų asociacijas; kadangi dėl šios priežasties, siekiant išvengti apyvartinio kapitalo finansavimo nutraukimo ir leisti užbaigti šį persigrupavimą, šis terminas turėtų būti pratęstas vieneriais metais,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1332/92 3 straipsnio 3 dalyje frazė "trejus metus" pakeičiama "ketverius metus".
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. gegužės 29 d.